b'\n_START_ARTICLE_\nKlinci s Ribnjaka\n_START_SECTION_\nPovijest dje\xc4\x8djeg zbora\n_START_PARAGRAPH_\nKlinci s Ribnjaka osnovani su 1985. godine u Zagrebu pod vodstvom profesorice i dirigentice Nensi Atanasov Premel\xc4\x8d. Svoj prvi album pod nazivom Cimbuli ranjguli objavljuju 1990. godine, a 1992. godine njihova skladba Neobi\xc4\x8dna pri\xc4\x8da nagra\xc4\x91ena je Zlatnom notom na Zagrebfestu. Po toj skladbi daju ime svom drugom albumu koji 1993. godine izlazi na CD-u. Album Neobi\xc4\x8dna pri\xc4\x8da prvi je hrvatski dje\xc4\x8dji CD koji osvaja Porina u kategoriji najboljeg dje\xc4\x8djeg albuma. Promociju odr\xc5\xbeavaju u zagreba\xc4\x8dkoj diskoteci The Best._NEWLINE_Nakon toga slijedi niz vrlo uspje\xc5\xa1nih albuma: Najljep\xc5\xa1e \xc5\xbeelje, Blues za bo\xc4\x8dicu i dudu, Bo\xc5\xbei\xc4\x87 je, \xc5\xa0alata u\xc5\xbeivo, Disneyju s ljubavlju, ...a Porina dobiva..., 15. u Lisinskom, Bo\xc5\xbei\xc4\x87 dolazi, Susret ma\xc5\xa1te i stvarnosti, Punoljetni, a mali te \xc5\xa0to je sre\xc4\x87a._NEWLINE_Osim \xc5\xa1to sura\xc4\x91uju s brojnim hrvatskim istaknutim glazbenicima, tako\xc4\x91er ostvaruju suradnju s poznatim skladateljima, aran\xc5\xbeerima, tekstopiscima i dirigentima poput Sini\xc5\xa1e Leopolda, Alana Bjelinskog, Zdravka \xc5\xa0ljivca, Vedrana Ostoji\xc4\x87a, Zrinka Tuti\xc4\x87a i Rajka Dujmi\xc4\x87a._NEWLINE_Odr\xc5\xbeavaju veliki broj samostalnih koncerata po Zagrebu (KD Vatroslava Lisinskog, Dom sportova, dvorana KK Cibona, HNK Zagreb, \xc5\xa0RC \xc5\xa0alata, Dom HV), ali tako\xc4\x91er i izvan Zagreba (\xc5\xa0ibenik, Rijeka, Vara\xc5\xbedin, Split, Pore\xc4\x8d, Koprivnica, Mostar, Austrija). Nekoliko godina nastupaju u projektu \xe2\x80\x9eBrodom po Jadranu\xe2\x80\x9c i tom prigodom odr\xc5\xbeavaju brojne koncerte. Tako\xc4\x91er sudjeluju u mnogim humanitarnim akcijama, kako tijekom Domovinskog rata, tako i danas._NEWLINE_2005. godine povodom svog 20. ro\xc4\x91endana objavljuju CD Pjesmom sve mogu ja - Klinci s Ribnjaka i prijatelji 2, na kojemu se nalaze prepjevi poznatih uspje\xc5\xa1nica Eltona Johna, Michaela Jacksona, Lionela Richiea, sastava ABBA, Boney M i Bee Geesa, plesnih hitova Lambada i Macarena te hitova iz filma Briljantin._NEWLINE_Tijekom 2006. i 2007. godine odr\xc5\xbeavaju nekoliko koncerata u Splitu, Vara\xc5\xbedinu, Zadru, Rijeci i Zagrebu s orkestrom maestra Alana Bjelinskog, a izdaju i albume Bo\xc5\xbei\xc4\x87 u HNK-u i Bo\xc5\xbei\xc4\x87ni blues. 2006. godine izlazi i dvostruki CD s njihovim najve\xc4\x87im uspje\xc5\xa1nicama pod nazivom Zlatna kolekcija._NEWLINE_2008. godine zapo\xc4\x8dinju ciklus proljetnih koncerata U gostima kod Klinaca u koncertnoj dvorani Vatroslava Lisinskog. Na prvom koncertu ciklusa ugo\xc5\xa1\xc4\x87uju dje\xc4\x8dji zbor Cicibani iz Karlovca._NEWLINE_2009. godine u suradnji s Ricardom Luqueom izdaju album pod nazivom Na\xc5\xa1e latino pri\xc4\x8de. Promocija CD-a odr\xc5\xbeana je u sklopu ciklusa U gostima kod Klinaca._NEWLINE_2010. godine izdaju CD i DVD povodom 25. godina rada pod nazivom \xc4\x8cetvrt stolje\xc4\x87a, za koji su 2011. godine nagra\xc4\x91eni desetim Porinom. To je snimka koncerta odr\xc5\xbeanog povodom njihovog ro\xc4\x91endana u sklopu ciklusa U gostima kod Klinaca, a gostovali su: orkestar Alana Bjelinskog, EX-Klinci, Oliver Dragojevi\xc4\x87, Davor Gobac, Soulfingers, Ricardo Luque, Los Caballeros, Bruna D. Souza te Plesna \xc5\xa1kola Spin._NEWLINE_U sklopu ciklusa U gostima kod Klinaca 2011. godine ugo\xc5\xa1\xc4\x87uju dje\xc4\x8dji festival Neki novi klinci iz Novog Vinodolskog, Crikvenice i Bribira. U prolje\xc4\x87e 2011. godine zapo\xc4\x8dinju ciklus live koncerata Djeca Hrvatske djeci Europe uz orkestar Alana Bjelinskog. Prvi takav koncert odr\xc5\xbean je u svibnju u Ljubljani pod visokim pokroviteljstvom predsjednika Josipovi\xc4\x87a i predsjednika T\xc3\xbcrka. Krajem 2011. godine izdaju novi bo\xc5\xbei\xc4\x87ni CD Dragi Djede..._NEWLINE_Sljede\xc4\x87i koncert ciklusa Djeca Hrvatske djeci Europe odr\xc5\xbean je u dvorani Petrassi u Auditorium Parco della musica u Rimu u travnju 2012. godine pod visokim pokroviteljstvom predsjednika Republike Hrvatske Ive Josipovi\xc4\x87a, talijanskog predsjednika Giorgia Napolitana te gradona\xc4\x8delnika obaju gradova, Milana Bandi\xc4\x87a i Giannija Alemanna. U prosincu 2012. godine odr\xc5\xbean je i tre\xc4\x87i koncert iz istog ciklusa, ovaj put u Be\xc4\x8du, a koncert je popratio i izlazak CD-a pod nazivom Advent u Be\xc4\x8du. \xc4\x8cetvrti koncert ciklusa Djeca Hrvatske djeci Europe odr\xc5\xbean je u svibnju 2013. godine u Budimpe\xc5\xa1ti i tako\xc4\x91er je postigao zapa\xc5\xbeen uspjeh. U travnju 2014. odr\xc5\xbean je i peti koncert iz istog ciklusa, ovaj put u Pragu. 2015. je godina u kojoj Klinci s Ribnjaka slave 30 godina postojanja, povodom \xc4\x8dega su objavili i novi CD s 10 autorskih pjesama pod nazivom "Taxi za odrastanje", a u svibnju \xc4\x87e odr\xc5\xbeati i slavljeni\xc4\x8dki koncert u KD Vatroslava Lisinskog uz pratnju orkestra.\n_START_SECTION_\nZanimljivosti\n_START_PARAGRAPH_\nKlinci s Ribnjaka sudjelovali su i u stvaranju filmske glazbe i snimanju vokala za razne hrvatske filmove i crti\xc4\x87e. Pojavljuju se u ratnom filmu Vukovar se vra\xc4\x87a ku\xc4\x87i iz 1994., a tako\xc4\x91er i u prvom hrvatskom dugometra\xc5\xbenom crti\xc4\x87u \xc4\x8cudnovate zgode \xc5\xa1egrta Hlapi\xc4\x87a iz 1997. Vizualno se pojavljuju u filmu Krste Papi\xc4\x87a Infekcija iz 2003., kao i u 1. sezoni serije Odmori se, zaslu\xc5\xbeio si._NEWLINE_Za potrebe animiranog filma \xc4\x8cudnovate zgode \xc5\xa1egrta Hlapi\xc4\x87a snimili su dvije pjesme (Hlapi\xc4\x87eva pjesma i Samo ljubav), koje se nalaze na istoimenom audio CDu iz 1997., a u sklopu glazbeno-humanitarne akcije Moj daleki prijatelju, koju su Klinci s Ribnjaka pokrenuli u suradnji s Hrvatskim Crvenim kri\xc5\xbeem, snimili su pjesmu Moj daleki prijatelju na hrvatskom i engleskom jeziku, koja je objavljena na CDu koji je iza\xc5\xa1ao u sklopu spomenute akcije za pomo\xc4\x87 djeci \xc5\xbertvama tsunamija u ju\xc5\xbenoj Aziji. Tako\xc4\x91er su snimili i 3 pjesme sa Jacquesom Houdekom (Idemo u zoolo\xc5\xa1ki vrt, Voda i Pazi, pazi, sunce), koje su iza\xc5\xa1le na Jacquesovom CDu Idemo u zoolo\xc5\xa1ki vrt.'